Lětuša bičwolejbulowa tura Radija Satkula je so minjenu póndźelu zahajiła. Hač do kónca awgusta so mustwa na dohromady dźewjeć stacijach wubědźuja. W małej seriji tule jednotliwe hrajnišća předstajamy.
Njebjelčicy (SN/pdź). Njebjelčanski młodźinski klub je w prěnim rjedźe za to znaty, zo gmejnske a wosadne swjedźenje we wsy sobu wuhotuje. Wot lońšeho wobohaćeja młodostni přidatnje hišće bičwolejbulowu turu Radija Satkula. „Do toho njebě to nažel móžno“, powěda čłon młodźinskeho kluba Paul Deleńk. „Naše bičwolejbulnišćo běše w tak hubjenym stawje, zo njemóžachmy sej žane mustwa přeprosyć.“ Z tajkimi wuměnjenjemi pak nochcychu so młodostni dołhodobnje wotnamakać. Tohodla su zhromadnje z gmejnu a ze Sportowej jednotku Njebjelčicy wo tym wuradźowali, kak móhli stare hrajnišćo atraktiwniše sčinić.
Dźakowano zhromadnemu dźěłu wšěch cyłkow su wolejbulowe hrajnišćo loni ponowili. Připrawichu nowe saki, stare hrajnišćo su porjadnje wurjedźili a w naročnej dźěłowej akciji z nowym pěskom wuhotowali.
slv_Latn szl_Latn szl_Latn